PMIndiaData/PMIndiaSum huggingface dataset:
प्रधानमंत्री  ने उत्तर प्रदेश के लखनऊ में विकास की कई पहलों का उद्घाटन किया

प्रधानमंत्री श्री नरेन्द्र मोदी ने आज लखनऊ में डा. ए. पी. जे. अब्दुल कलाम तकनीकी विश्वविद्यालय के एक भवन का उद्घाटन किया, 400 किलोवाट की लखनऊ/कानपुर डी/सी ट्रांसमिशन लाइन राष्ट्र को समर्पित की और प्रधानमंत्री आवास योजना के लाभकर्ताओं को स्वीकृति पत्र वितरित किए। इस अवसर पर श्री मोदी ने भारत के युवाओं को अत्याधुनिक तकनीक से जोड़ने पर विस्तार से बात की। उन्होंने कहा, ‘हमारे युवा स्टार्ट अप और स्वास्थ्य के क्षेत्र में नवाचार (इनोवेशन), विशेषकर स्वास्थ्य की देखभाल करने वाले उपकरणों के बारे में सोच सकते हैं।’ प्रधानमंत्री ने सभी जिलों में विद्युत आपूर्ति सुनिश्चित करने के लिए यूपी सरकार को बधाई दी। उन्होंने कहा, ‘एक राष्ट्र की विकास यात्रा में बिजली एवं ऊर्जा अत्यंत महत्वपूर्ण होती है। आज भारत में सौर ऊर्जा लोकप्रियता हासिल कर रही है।’ प्रधानमंत्री ने 1 जुलाई से लागू होने वाले वस्तु एवं सेवा कर (जीएसटी) के बारे में भी विस्तार से बात की और कहा कि यह लोकतंत्र की मजबूती को प्रदर्शित करता है। उन्होंने कहा, ‘जीएसटी को लागू करने का श्रेय भारत की 125 करोड़ जनता को जाता है।’
कैबिनेट को मौसम और जलवायु विज्ञान के क्षेत्र में भारत और ब्रिटेन के बीच सहयोग के लिए समझौता ज्ञापन से अवगत कराया गया

प्रधानमंत्री श्री नरेन्‍द्र मोदी की अध्यक्षता में केंद्रीय मंत्रिमंडल को मौसम और जलवायु विज्ञान के क्षेत्र में भारत और ब्रिटेन के बीच सहयोग के लिए समझौता ज्ञापन से अवगत कराया गया। समझौता ज्ञापन पर 28 जनवरी, 2019 को हस्‍ताक्षर हुए थे। इसके तहत भारत और यूके के बीच मौसम और जलवायु विज्ञान के क्षेत्र में सेवा भागीदारी के लिए एक कार्यान्‍वयन समझौते पर भी हस्‍ताक्षर किये जाएंगे। लाभ प्रस्‍ताव में मेट ऑफिस, ब्रिटेन (यूकेएमओ) द्वारा हस्‍ताक्षर किये जाने से भारत को लाभ मिलेगा। भारतीय संदर्भ में जलवायु विज्ञान और सेवाएं, क्षमता निर्माण, परस्‍पर सहायोग कार्यक्रम, प्रौद्योगिकी विकास, कठोर मौसम, वायु प्रदूषण अध्‍ययन, जल विज्ञान जैसी वैज्ञानिक चुनौतियों पर कार्य करने के लिए एक तंत्र को सक्षम बनाया जाएगा। समझौता ज्ञापन न्‍याय संगत और समावेश की भावना को मजबूत करता है। दोनों देशों के परस्‍पर हित के क्षेत्र में सर्वोत्‍तम अभ्‍यासों को साझा करने का उल्‍लेख किया गया है और मौसम व जलवायु विज्ञान के क्षेत्र में संयुक्‍त गतिवि‍धियों के अवसरों की पहचान करने की बात कही गई है। यह सामाजिक लाभ के लिए उच्‍चस्‍तरीय शोध का भी अवसर प्रदान करेगा।
प्रधानमंत्री ने जम्मू एवं कश्मीर में पर्यटन के क्षेत्र में प्रगतिशील विकास पर प्रसन्नता व्यक्त की

जम्मू एवं कश्मीर में इस साल रेकॉर्ड संख्या में पर्यटक पहुंचे हैं। पर्यटन क्षेत्र में प्रगतिशील विकास पर प्रधानमंत्री श्री नरेन्द्र मोदी ने प्रसन्नता व्यक्त की है। सूचना एवं जनसंपर्क विभाग, जम्मू एवं कश्मीर के एक ट्वीट को रीट्वीट करते हुए प्रधानमंत्री ने लिखा, ‘शानदार समाचार, जम्मू-कश्मीर के लोगों को उनकी गर्मजोशी और आतिथ्य के लिए बधाई।’
प्रधानमंत्री ने माधव नवमी पर श्री माधवाचार्य को नमन किया

प्रधानमंत्री श्री नरेन्द्र मोदी ने माधव नवमी के अवसर पर श्री माधवाचार्य को नमन किया। उन्होंने अपने भाषण का एक वीडियो भी साझा किया है, जो उन्होंने जगद्गुरु माधवाचार्य के 7वें शताब्दी समारोह के अवसर पर फरवरी, 2017 में दिया था। प्रधानमंत्री ने एक ट्वीट में कहा, "माधव नवमी के पावन अवसर पर मैं श्री माधवाचार्य को नमन करता हूं। आध्यात्मिक और सामाजिक उत्थान का उनका नेक संदेश पीढ़ियों को प्रेरणा देता रहेगा। यहाँ एक भाषण है, जो मैंने श्री माधवाचार्य पर दिया था।”
कैबिनेट ने सार्वजनिक क्षेत्र की तीन सामान्य बीमा कंपनियों-ओरिएंटल इंश्योरेंस कंपनी लिमिटेड, नेशनल इंश्योरेंस कंपनी लिमिटेड और यूनाइटेड इंडिया इंश्योरेंस कंपनी लिमिटेड के लिए पूंजी उपलब्ध कराने को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने सार्वजनिक क्षेत्र की तीन सामान्य बीमा कंपनियों- ओरिएंटल इंश्योरेंस कंपनी लिमिटेड (ओआईसीएल), नेशनल इंश्योरेंस कंपनी लिमिटेड (एनआईसीएल) और यूनाइटेड इंडिया इंश्योरेंस कंपनी लिमिटेड (यूआईआईसीएल) की मदद के लिए कुल 12,450 करोड़ रुपए (वर्ष 2019-20 में दिए गए 2,500 करोड़ रुपए सहित) की पूंजी देने को मंजूरी दे दी है। इनमें से 3,475 करोड़ रुपये की राशि तत्काल जारी कर दी जाएगी जबकि बाकी 6,475 करोड़ रुपए बाद में जारी किए जाएंगे। कैबिनेट ने इस पूंजी की उपलब्धता को प्रभावी करने के लिए एनआईसीएल को 7,500 करोड रुपए तक जबकि यूआईआईसीएल तथा ओआईसीएल को 5000 करोड़ रुपए तक अधिकृत शेयर पूंजी में बढ़ोतरी को भी स्वीकृति दी है। इसके अलावा, मौजूदा स्थिति को ध्यान में रखते हुए इनकी विलय की प्रक्रिया को फिलहाल रोक दिया गया है और इसकी जगह इनके लाभदायक विकास पर ध्यान दिया जाएगा। तीन सामान्य बीमा कंपनियों जैसे ओआईसीएल एनआईसीएल और यूआईआईसीएल को इस पूंजी प्रवाह के पहले हिस्से के रूप में मौजूदा वित्त वर्ष में 3,475 करोड रुपए का आवंटन कर दिया जाएगा और शेष राशि बाद में एक या दो हिस्सों के रूप में जारी की जाएगी। इस पूंजी प्रवाह को प्रभावी बनाने के लिए एनआईसीएल की अधिकृत पूंजी बढ़ाकर 7,500 करोड़ रुपए और यूआईआईसीएल तथा ओआईसीएल की अधिकृत पूंजी बढ़ाकर क्रमश: 5,000 करोड़ रुपए कर दी जाएगी। प्रभाव :- इस पूंजी प्रवाह से सार्वजनिक क्षेत्र की तीन सामान्य बीमा कंपनियों को अपनी वित्तीय और ऋण चुकाने की क्षमता में सुधार, अर्थव्यवस्था की बीमा जरूरतों को पूरा करने, बदलावों को अपनाने, संसाधन जुटाने की क्षमता बढ़ाने और जोखिम प्रबंधन में सुधार करने में मदद मिलेगी। वित्तीय निहितार्थ : मौजूदा वित्त वर्ष में सार्वजनिक क्षेत्र की तीन सामान्य बीमा कंपनियों – ओआईसीएल, एनआईसीएल और यूआईआईसीएल में पूंजी प्रवाह के पहले हिस्से के रूप में 3,475 करोड़ रुपए का वित्तीय निहितार्थ होगा। इसके बाद 6,475 करोड़ रुपए का शेष हिस्सा भी जारी कर दिया जाएगा। आगे के कदम :– उपलब्ध कराई जा रही पूंजी का बेहतरीन इस्तेमाल सुनिश्चित करने के लिए सरकार ने केपीआई के रूप में दिशा-निर्देश जारी किए हैं जिनका लक्ष्य इन कंपनियों में व्यावसायिक क्षमता को बढ़ाना और लाभदायक वृद्धि लाना है। इस बीच, मौजूदा स्थिति को देखते हुए फिलहाल के लिए विलय की प्रक्रिया को रोक दिया गया है और इसके बदले में पूंजी प्रवाह के बाद इनकी ॠण चुकाने की क्षमता बढ़ाने और लाभ प्रदायक वृद्धि पर ध्यान दिया जाएगा।
अमेरिका की संयुक्त राष्ट्र संघ में स्थायी प्रतिनिधि सुश्री निक्की हैली ने प्रधानमंत्री से मुलाकात की

अमेरिका की संयुक्त राष्ट्र संघ में स्थायी प्रतिनिधि निक्की हैली ने आज नई दिल्ली में प्रधानमंत्री मोदी से मुलाकात की। निक्की हैली ने मुलाकात के दौरान अमेरिका के राष्ट्रपति ट्रंप की ओर से प्रधानमंत्री मोदी को शुभकामनाएं व्यक्त की। पीएम मोदी ने राष्ट्रपति ट्रंप तक अपनी शुभकामनाएं पहुंचाने का अनुरोध करते हुए राष्ट्रपति ट्रंप के साथ पूर्व की बैठको और विचार विमर्श का स्मरण किया। बैठक के दौरान निक्की हैली ने भारत और अमेरिका के बीच प्रगाढ़ संबधो का उल्लेख किया जिसमें कूटनीतिक और रक्षा क्षेत्र विशेष रूप से सम्मिलित हैं। प्रधानमंत्री मोदी और निक्की हैली ने भारत अमेरिका सहयोग को ओर सुदृड़ करने पर विचार विमर्श किया। इसमें विशेष रूप से आंतकवाद से निपटना और बहुपक्षीय मंचो पर सहयोग सम्मिलित है। दोनों नेताओ ने विश्वास व्यक्त किया कि भारत और अमेरिका के बीच सशक्त भागीदारी वैश्विक शांति और समृद्धि में निरंतर अहम कारक बना रहेगा। बैठक के दौरान प्रधानमंत्री मोदी ने राष्ट्रपति ट्रंप की दक्षिण एशिया और एशिया-प्रशांत क्षेत्र के लिए रणनीति पर सराहना की और कोरिया महाद्वीप को परमाणु हथियारो से मुक्त करने के प्रति उनकी पहल का स्वागत किया।
प्रधानमंत्री ने प्रसिद्ध स्टॉक निवेशक राकेश झुनझुनवाला के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध स्टॉक निवेशक राकेश झुनझुनवाला के निधन पर गहरा दुःख व्यक्त किया है। एक ट्वीट में, प्रधानमंत्री ने कहा; “राकेश झुनझुनवाला अदम्य थे। जीवन से भरपूर, मजाकिया और व्यावहारिक, उन्होंने वित्तीय जगत में एक अमिट योगदान दिया। वह भारत की प्रगति के प्रति भी बेहद भावुक थे। उनका निधन दुःखद है। मेरी संवेदनाएं उनके परिवार और प्रशंसकों के साथ हैं। ओम शांति।”
प्रधानमंत्री ने 75 लाख सूर्य नमस्कार चैलेंज की सराहना की

प्रधानमंत्री श्री नरेन्द्र मोदी ने चुस्त-दुरुस्त रहने के महत्त्व पर जोर दिया और 75 लाख सूर्य नमस्कार चैलेंज की प्रशंसा की। आज भारत के दिग्गज एथलीटों के साथ 75 लाख सूर्य नमस्कार चैलेंज पर भारतीय खेल प्राधिकरण के ट्वीट के उत्तर में प्रधानमंत्री ने ट्वीट कियाः “मौजूदा विश्व महामारी ने चुस्त-दुरुस्त रहने और रोग प्रतिरोधक क्षमता बढ़ाने के महत्त्व की एक बार फिर पुष्टि कर दी है। इस दिशा में यह एक महान प्रयास है। साथ ही, मैं आप सबसे अपील करता हूं कि सभी कोविड-19 सम्बंधी प्रोटोकॉल का पालन करें, मास्क पहनें और अगर टीका लगवाने के पात्र हैं, तो टीका लगवायें।”
इस पैमाने का टीकाकरण अभियान मानव जाति के इतिहास में अभूतपूर्व है: प्रधानमंत्री

मेड-इन-इंडिया वैक्सीन के आपातकालीन उपयोग को वैज्ञानिकों और विशेषज्ञों से सुरक्षा और प्रभावकारिता के बारे में पूर्ण आश्वासन मिलने के बाद ही मंजूरी दी गई: प्रधानमंत्री पूरे विश्व में 60 प्रतिशत बच्चों को मेड-इन-इंडिया जीवनरक्षक टीके लगाए जाते हैं: प्रधानमंत्री प्रधानमंत्री श्री नरेन्द्र मोदी ने आज वीडियो कांफ्रेंसिंग के माध्यम से कोविड-19 टीकाकरण अभियान के अखिल भारतीय कार्यक्रम का शुभारंभ किया। यह दुनिया का सबसे बड़ा टीकाकरण कार्यक्रम है जिसमें संपूर्ण देश शामिल है। प्रधानमंत्री ने इस व्यापक स्तर के टीकाकरण अभियान को अभूतपूर्व बताते हुए जानकारी दी कि पहले दौर में, दुनिया के कम से कम 100 देशों की आबादी से अधिक 3 करोड़ लोगों का टीकाकरण किया जा रहा है। उन्होंने कहा कि इसे दूसरे दौर में 30 करोड़ लोगों तक ले जाने की जरूरत है जिसके अंतर्गत बुजुर्गों और गंभीर सह-रुग्णता वाले रोगियों को टीका लगाया जाएगा। उन्होंने कहा कि केवल तीन देशों भारत, अमेरिका और चीन की आबादी 30 करोड़ से अधिक है। श्री मोदी ने कहा कि इतिहास में इतने व्यापक स्तर के टीकाकरण अभियान का कभी प्रयास नहीं किया गया है और यह भारत की क्षमता को दर्शाता है। प्रधानमंत्री ने लोगों से अफवाहों और भ्रामक खबरों से दूर रहने को कहा क्योंकि इन मेड-इन-इंडिया वैक्सीनों के आपातकालीन उपयोग को वैज्ञानिकों और विशेषज्ञों से सुरक्षा और प्रभावकारिता के बारे में पूर्ण आश्वासन मिलने के बाद ही मंजूरी दी गई है। प्रधानमंत्री ने कहा कि भारतीय वैक्सीन वैज्ञानिकों, चिकित्सा प्रणाली, भारतीय प्रक्रिया और संस्थागत तंत्र पर वैश्विक स्तर पर भरोसा किया जाता है और इस विश्वास को एक सुसंगत ट्रैक रिकॉर्ड के साथ अर्जित किया गया है। प्रधानमंत्री ने कहा कि दुनियाभर में 60 प्रतिशत बच्चों को भारत में बने जीवनरक्षक टीके लगते हैं और यह इससे पूर्व कड़े भारतीय वैज्ञानिक परीक्षणों से गुजरते हैं। प्रधानमंत्री ने कहा कि भारतीय वैक्सीन विशेषज्ञता और भारतीय वैक्सीन वैज्ञानिकों पर यह विश्वास मेड-इन-इंडिया वैक्सीन पर और भी मजबूत होने जा रहा है। उन्होंने कहा कि भारतीय टीके न केवल विदेशी टीकों की तुलना में बहुत सस्ते हैं, बल्कि उन्हें लगाया जाना भी बहुत आसान है। प्रधानमंत्री ने जानकारी देते हुए बताया कि विदेशी टीकों में से कुछ की कीमत प्रति खुराक पांच हजार रुपये तक है और इन्हें माइनस 70 डिग्री के तापमान में संग्रहीत किया जाता है। जबकि, भारतीय टीके प्रौद्योगिकी पर आधारित हैं, जिन्हें भारत में कई वर्षों से आजमाया और परखा जाता रहा है। प्रधानमंत्री ने कहा कि परिवहन से भंडारण तक के संदर्भ में, ये टीके भारत की परिस्थितियों के अनुकूल हैं और इनसे हमें कोरोना के खिलाफ लड़ाई में निर्णायक जीत हासिल करने में मदद मिलेगी। श्री मोदी ने कोरोना के प्रति भारतीय प्रतिक्रिया को आत्मविश्वास और आत्मनिर्भरता से परिपूर्ण बताया। उन्होंने प्रत्येक भारतीय में आत्मविश्वास को कमजोर न होने देने का दृढ़ संकल्प देखा है। उन्होंने एक कोरोना लैब से 2300 प्रयोगशालाओं तक पहुँचने के मजबूत नेटवर्क; मास्क, पीपीई और वेंटिलेटर के मामले में निर्भरता से स्व-निर्भरता की निर्यात क्षमता तक के सफर का भी स्मरण किया। उन्होंने लोगों से टीकाकरण अभियान के चरण के दौरान भी इसी तरह के आत्म-विश्वास और आत्म-निर्भरता की भावना बनाए रखने का आह्वान किया।
प्रधानमंत्री का ‘प्रगति’ के माध्यम से संबोधन

प्रधानमंत्री श्री नरेन्द्र मोदी ने आज सूचना और संचार प्रौद्योगिकी पर आधारित 10वें सत्र की अध्‍यक्षता की। यह बहुपक्षीय मंच है। इसे ‘प्रगति’- यानी प्रो-एक्टिव गवर्नेंस एंड टाइमली इम्प्लिमेंटेशन (बेहद सक्रिय शासन और समयबद्ध क्रियान्‍वयन) नाम दिया गया है। प्रधानमंत्री ने सड़क परिवहन और राजमार्ग मंत्रालय से संबंधित जनता की शिकायतों की समीक्षा के बाद सभी संबद्ध अधिकारियों को इन्‍हें दूर करने के लिए तेजी से काम करने के निर्देश दिए। इस समीक्षा बैठक में आज प्रधानमंत्री ने सड़क, रेलवे, कोयला, ऊर्जा और नवीकरणीय ऊर्जा क्षेत्रों से जुड़े महत्‍वपूर्ण बुनियादी ढांचे संबंधी परियोजनाओं की प्रगति की समीक्षा की। ये परियोजनाएं मिजोरम, उत्‍तराखंड, हिमाचल प्रदेश, ओडिशा, झारखंड, छत्‍तीसगढ़, मध्‍य प्रदेश, महाराष्‍ट्र, चंडीगढ़ और दिल्‍ली जैसे कई राज्‍यों में फैली हैं। उत्‍तराखंड में चारधाम सड़क संपर्क में सुधार संबंधी परियोजना की समीक्षा करते हुए प्रधानमंत्री ने इसे तेजी से पूरा करने की जरूरत पर जोर दिया। श्री नरेन्‍द्र मोदी ने रेलवे स्‍टेशनों से जुड़ी व्‍यापक पुनर्विकास परियोजनाओं के बारे में भी जमीनी सच्‍चाई के बारे में पूछा। उन्‍होंने प्रत्‍येक राज्‍य में कम से कम ऐसी परियोजना के बारे में किये जाने वाले कार्यों के बारे में सभी मुख्‍य सचिवों को सुझाव दिए। प्रधानमंत्री ने कहा कि ऐसे रेलवे स्‍टेशन आर्थिक गतिविधियों के केन्‍द्र और अनोखे ढांचे बनेंगे। प्रधानमंत्री ने राष्‍ट्रीय फैशन टेक्‍नोलॉजी इंस्‍टीट्यूट के सभी परिसरों को उन्‍नत बनाने संबंधी योजनाओं की समीक्षा करते हुए सरकारी संगठनों, केन्‍द्रीय सार्वजनिक उपक्रमों और आयुध फैक्‍टरियों में सौर ऊर्जा परियोजनाओं से जोड़ने के ग्रिड की स्‍थापना की भी समीक्षा की । उन्‍होंने सभी मुख्‍य सचिवों से इन राज्‍यों में सौर ऊर्जा परियोजनाओं के तेजी से क्रियान्‍वयन की दिशा में कार्य करने के लिए भी कहा। प्रधानमंत्री ने कालाजार के उन्‍मूलन के कार्यक्रम की समीक्षा करने के बाद इस बीमारी को बहुत तेजी से खत्‍म करने के लिए सभी प्रयास करने का आह्वान किया। उन्‍होंने मिशन इन्‍द्रधनुष की भी समीक्षा की और निर्धारित समय सीमा में सभी बच्‍चों को टीकाकरण के दायरे में लाने के लिए संगठित और असरदार कार्य योजना की जरूरत पर भी जोर दिया।
प्रधानमंत्री ने कतर के नागरिकों को उनके राष्ट्रीय दिवस पर बधाई दी

प्रधानमंत्री श्री नरेन्द्र मोदी ने कतर के नागरिकों को उनके राष्ट्रीय दिवस पर बधाई दी है। अपने बधाई संदेश में प्रधानमंत्री ने कहा, “कतर के राष्ट्रीय दिवस पर कतर के नागरिकों को मेरी शुभकामनाए। मैं भविष्य में कतर के साथ मजबूत सहयोग के प्रति आशान्वित हूं।”
कैबिनेट भारत और संयुक्त अरब अमीरात के बीच समुद्री परिवहन में संस्थागत सहयोग पर समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत और संयुक्त अरब अमीरात के बीच समुद्री परिवहन में संस्थागत सहयोग पर समझौता ज्ञापन (एमओयू) को मंजूरी दे दी है। प्रस्तावित एमओयू जहां तक भी संभव होगा समुद्री परिवहन, सीमा शुल्क के सरलीकरण तथा अन्य औपचारिकताओं के लिए सुविधा एवं सहायता का मार्ग प्रशस्त करेगा। कचरे के निपटान के लिए बंदरगाहों और मौजूदा प्रतिष्ठानों के उपयोग की सुविधा की भी निगरानी करेगा। यह एमओयू दोनों देशों की शिपिंग कंपनियों को स्थायी व्यापारिक गतिविधियों के लिए द्विपक्षीय और बहुपक्षीय व्यवस्था में शामिल होने में सक्षम बनाएगा।
मंत्रिमंडल ने अन्‍य पिछड़े वर्गों के उप-वर्गीकरण के मुद्दे की जांच करने वाले आयोग की सेवा अवधि को 31 मई, 2019 तक विस्‍तार देने को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने केन्‍द्रीय सूची में अन्य पिछड़ा वर्ग के उप-वर्गीकरण के मुद्दे की जांच करने वाले आयोग की सेवा अवधि को 30 नवम्‍बर, 2018 से छह महीने बढ़ाकर 31 मई, 2019 तक विस्‍तार देने की मंजूरी दी है। आयोग ने राज्‍य सरकार, राज्‍य पिछड़ा वर्ग आयोग, विभिन्‍न सामुदायिक संगठन व पिछड़े वर्गों से जुड़े आम नागरिकों समेत विभिन्‍न हितधारकों के साथ विस्‍तार से बैठकें की है। आयोग ने उच्‍च शै‍क्षणिक संस्‍थानों में नामांकित ओबीसी छात्रों तथा केन्‍द्र सरकार के विभागों, सार्वजनिक क्षेत्र के उद्यमों, सरकारी बैंकों व वित्‍तीय संस्‍थानों में ओबीसी के प्रतिनिधित्‍व से संबंधित आंकड़ों का संग्रह किया है। रिपोर्ट तथा उप-वर्गीकरण सूची को अंतिम रूप देने से पहले, प्राप्‍त आंकड़ों के परीक्षण व विश्‍लेषण के आधार पर आयोग ने राज्‍यों तथा उनके पिछड़े वर्ग आयोगों के साथ अगले दौर की चर्चाओं की आवश्‍यकता व्‍यक्‍त की है।
प्रधानमंत्री ने एडिनबर्ग के ड्यूक राजकुमार फिलिप के निधन पर शोक व्यक्त किया

प्रधानमंत्री श्री नरेन्द्र मोदी ने एडिनबर्ग के ड्यूक राजकुमार फिलिप के निधन परब्रिटेन के नागरिकों तथा राजपरिवार के प्रति शोक व्यक्त किया है। एक ट्वीट में श्री मोदी ने कहा “एडिनबर्ग के ड्यूकराजकुमार फिलिप के निधन पर ब्रिटेन के नागरिकों तथा राज परिवार के प्रतिमेरी सहानुभूति है। उनका सेना में एक विशिष्ट करिअर रहा था तथा वह कई सामुदायिक सेवा पहलों में अग्रणी रहे थे। ईश्वर उनकी आत्मा को शांति प्रदान करे।”
प्रधानमंत्री ने स्वामी दयानंद सरस्वती के निधन पर शोक व्यक्त किया

प्रधानमंत्री श्री नरेन्द्र मोदी ने स्वामी दयानंद सरस्वती के निधन पर शोक व्यक्त किया है। प्रधानमंत्री ने कहा “स्वामी दयानंद सरस्वती जी का निधन एक व्यक्तिगत क्षति है, जिसकी पूर्ति कभी भी नहीं की जा सकती। मैं उनकी आत्मा की शांति के लिए कामना करता हूं। मेरी संवेदनाएं उन सभी अनगिनत लोगों के साथ हैं, जो स्वामी दयानंद सरस्वती जी से प्रेरित हैं। स्वामी जी ज्ञान, आध्यात्म और सेवा के केन्द्र बिन्दु थे।”
मंत्रिमंडल ने वाम चरमपंथ प्रभावित क्षेत्रों में मोबाइल संपर्क के प्रावधान को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने गृह मंत्रालय द्वारा चिन्हित 4072 टॉवर लोकेशनों पर मोबाइल सेवा प्रदान करने के लिए सार्वभौमिक दायित्‍व कोष (यूएसओएफ) समर्थित योजना को अपनी स्‍वीकृति दे दी है। यह दूसरे चरण की परियोजना के लिए 10 राज्‍यों के 96 वाम चरमपंथ प्रभावित (एलडब्‍ल्‍यूई) क्षेत्रों के लिए है। परियोजना की कुल लागत 7,330 करोड़ रुपये होगी। इस नेटवर्क का इस्‍तेमाल वाम चरमपंथ प्रभावित इलाकों में तैनात सुरक्षाकर्मियों द्वारा किया जाएगा। यह परियोजना मोबाइल सेवाएं भी प्रदान करेगी ताकि संपर्क रहित आबादी वाले निवासियों की मदद की जा सके। इससे क्षेत्र में आर्थिक गतिविधियों में सुधार होगा। यह परियोजना डिजिटल मोबाइल संपर्क की उपलब्‍धता के साथ पिछड़े और वाम चरमपंथ प्रभावित (एलडब्‍ल्‍यूई) क्षेत्र में ई-गवर्नेंस गतिविधियों को गति प्रदान करेगी। दस राज्‍यों में प्रभावित टॉवर लोकेशनों की संख्‍या इस प्रकार है : क्रम संख्‍या राज्‍य जि़ले टॉवर लोकेशनों की संख्‍या 1 आंध्र प्रदेश 8 429 2 बिहार 8 412 3 छत्‍तीसगढ़ 16 1028 4 झारखंड 21 1054 5 मध्‍य प्रदेश 1 26 6 महाराष्‍ट्र 2 136 7 ओडि़शा 18 483 8 तेलगांना 14 118 9 उत्‍तर प्रदेश 3 179 10 पश्चिम बंगाल 5 207 कुल 10 राज्‍य 96 4072 पृष्‍ठभूमि : ए. एलडब्‍ल्‍यूई चरण-1 परियोजना 1. एलडब्‍ल्‍यूई चरण-1 परियोजना चरमपंथ प्रभावित क्षेत्रों में 2जी टेक्‍नोलॉजी का इस्‍तेमाल करते हुए मोबाइल सेवाएं प्रदान करने के लिए है। इसकी कुल स्‍वीकृत लागत 4080.78 करोड़ रुपये है और पूरी होने वाली है। 2. अब तक 2355 में से कुल 2335 स्‍थल विकिरण कर रहे हैं। बी. एलडब्‍ल्‍यूई चरण-II परियोजना 1. गृह मंत्रालय ने दस राज्‍यों के 96 जिलों में तैनात सुरक्षाकर्मियों की संचार आवश्‍यकता के लिए संबंधित राज्‍यों के साथ विचार-विमर्श करके 4072 टॉवर लोकेशनों को चिन्हित किया है और 27 अक्‍टूबर 2017 को दूरसंचार विभाग को प्रदान किया है। 2. हितधारकों की आवश्‍यकता के अनुसार चरण-II परियोजना में प्रस्‍तावि‍त टेक्‍नोलॉजी उन्‍नत बनाई गई है। मोबाइल संपर्क प्रदान करने के लिए अब इस परियोजना में 2जी तथा 4जी टेक्‍नोलॉजी दी जा रही है।
प्रधानमंत्री ने बेस्टिल दिवस (फ्रांस के राष्‍ट्रीय दिवस) के अवसर पर फ्रांस के लोगों को बधाई दी

प्रधानमंत्री श्री नरेन्‍द्र मोदी ने बेस्टिल दिवस (फ्रांस के राष्‍ट्रीय दिवस) के अवसर पर फ्रांस के लोगों को बधाई दी है। अपने संदेश में प्रधानमंत्री ने कहा:- प्‍यारे मित्रों, बेस्टिल दिवस के अवसर पर मेरी शुभकामनाएं। लोकतंत्र और साझा मूल्‍यों के कारण भारत और फ्रांस नजदीक आए हैं। भूमि से आकाश, समुद्र से अंतरिक्ष तक हमारे सहयोग का स्‍तर और सीमा बहुत व्‍यापक है। अप्रैल में मैंने फ्रांस की यात्रा की थी और हमने अपने संबंधों को और आगे बढ़ाने की दिशा में महत्‍वपूर्ण प्रगति अर्जित की है। हमारे संबंधों का भविष्‍य बहुत उज्‍जवल और मैत्रीपूर्ण है। हम विश्‍व को अधिक शांतिपूर्ण, सुरक्षित और समृद्ध बनाने में योगदान दे सकते हैं।
प्रधानमंत्री ने दिग्गज अभिनेता ऋषि कपूर के निधन पर गहरा शोक व्यक्त किया

ऋषि कपूर जी ‘टैलेंट का पावरहाउस’ थे : प्रधानमंत्री प्रधानमंत्री श्री नरेन्‍द्र मोदी ने दिग्गज अभिनेता ऋषि कपूर के निधन पर गहरा शोक व्यक्त किया है। प्रधानमंत्री ने कहा, ‘बहुआयामी, प्रिय और जिंदादिल … यह ऋषि कपूर जी थे। वह टैलेंट का पावरहाउस थे। मैं उनके साथ हुई बातचीत को सदैव याद रखूंगा, यहां तक कि सोशल मीडिया पर हुई बातचीत को भी। वे फिल्मों और भारत की प्रगति को लेकर काफी आशावादी थे। मैं उनके निधन से व्यथित हूं। उनके परिवार और प्रशंसकों के प्रति संवेदना। ओम शांति।’
प्रधानमंत्री ने संस्कृत और हिंदी के विद्वान डॉ. रमाकांत शुक्ल के निधन पर शोक व्यक्त किया

प्रधानमंत्री श्री नरेन्द्र मोदी ने संस्कृत और हिंदी के विद्वान डॉ. रमाकांत शुक्ल के निधन पर गहरा दुख व्यक्त किया है। प्रधानमंत्री ने ट्वीट किया; "संस्कृत और हिन्दी साहित्य जगत में अमूल्य योगदान देने वाले डॉ. रमाकांत शुक्ल जी के देहावसान से अत्यंत दुख हुआ है। शोक की इस घड़ी में उनके परिजनों और प्रशंसकों के प्रति मेरी गहरी संवेदनाएं। ॐ शांति!"
प्रधानमंत्री ने पश्चिम बंगाल के नादिया में हुई सड़क दुर्घटना में लोगों की मौत पर शोक व्यक्त किया

प्रधानमंत्री श्री नरेन्‍द्र मोदी ने पश्चिम बंगाल के नादिया में हुई सड़क दुर्घटना में लोगों की मौत पर दुख व्‍यक्‍त किया है। एक ट्वीट में, प्रधानमंत्री ने कहा : "पश्चिम बंगाल के नादिया में हुई सड़क दुर्घटना में लोगों की मौत से बेहद दुखी हूं। मेरी संवेदनाएं शोक संतप्त परिवारों के साथ हैं। घायल लोगों को जल्द से जल्द स्वस्थ होने की कामना करता हूं।"
कोरिया के प्रमुख कार्यकारी अधिकारियों ने प्रधानमंत्री से मुलाकात की

कोरिया गणराज्‍य के प्रमुख कार्यकारी अधिकारियों (सीईओ) ने प्रधानमंत्री श्री नरेन्‍द्र मोदी से मुलाकात की। ये अधिकारी अभी भारत-कोरिया व्‍यापार सम्‍मेलन में शामिल होने के लिए नई दिल्‍ली में हैं। अधिकारियों ने दोनों देशों के बीच व्‍यवसायिक सहयोग बढ़ाने की संभावनाओं पर चर्चा की। प्रधानमंत्री ने कोरियाई उद्योग की नैतिकता और व्‍यवसायिकता की सराहना की, जिसके कारण कोरियाई ब्रॉण्‍ड भारत में लोकप्रिय हुए। प्रधानमंत्री ने कोरियाई कंपनियों से भारत और ‘मेक इन इंडिया’ में निवेश बढ़ाने को कहा। उन्‍होंने सुझाव दिया कि प्रमुख कोरियाई कंपनियां कोरिया में निवेश के समान ही भारत के किसी एक क्षेत्र में समूह के तौर पर निवेश की योजना बना सकती है।
प्रधानमंत्री ने रानी वेलु नचियार को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने रानी वेलु नचियार को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा; “साहसी रानी वेलु नचियार को उनकी जयंती पर श्रद्धांजलि। वे अपने लोगों के लिए न्याय सुनिश्चित करने में सबसे आगे थीं। उन्होंने उपनिवेशवाद का कड़ा विरोध किया और समाज के कल्याण के लिए भी काम किया। उनकी बहादुरी आने वाली पीढ़ियों को प्रेरित करती रहेगी।”
एमआईटी के अध्यक्ष डॉ राफेल रीफ ने प्रधानमंत्री से मुलाकात की

मैसाचुसेट्स इंस्टीट्यूट ऑफ टेक्नोलॉजी (एमआईटी), बोस्टन के अध्यक्ष डॉ राफेल रीफ ने आज प्रधानमंत्री श्री नरेन्द्र मोदी से मुलाकात की। उन्होंने एमआईटी द्वारा शिक्षा, स्वास्थ्य, जल और नवाचार के क्षेत्रों में किये जा रहे कार्यों से प्रधानमंत्री को अवगत कराया। डॉ रीफ ने प्रधानमंत्री को एमआईटी का दौरा करने और छात्रों और शिक्षकों के साथ बातचीत करने के लिए आमंत्रित किया। प्रधानमंत्री ने डॉ रीफ से कौशल भारत, डिजिटल इंडिया और स्टार्ट-अप इंडिया जैसे फ्लैगशिप कार्यक्रमों में एमआईटी की विशेषज्ञता की उपयोगिता की संभावना का पता लगाने के लिए कहा। प्रधानमंत्री ने उन्हें एमआईटी की वरिष्ठ या सेवानिवृत्त संकाय द्वारा भारतीय विश्वविद्यालय में कुछ महीनों तक पढ़ाने के लिए भारत का दौरा करने का सुझाव दिया। डॉ रीफ ने इस सुझाव की सराहना की और इस संबंध अपनी सहायता की पेशकश की। श्री रतन टाटा भी इस अवसर पर उपस्थित थे।
प्रधानमंत्री ने मध्‍य प्रदेश के पन्‍ना में बस दुर्घटना पर दुख प्रकट किया

प्रधानमंत्री श्री नरेंद्र मोदी ने मध्‍य प्रदेश के पन्‍ना में बस दुर्घटना पर दुख प्रकट किया है। प्रधानमंत्री ने कहा, “मध्‍य प्रदेश के पन्‍ना में बस दुर्घटना की खबर बहुत दुखदायी है। मृतकों के परिवारों के प्रति संवेदना। मैं घायलों के जल्‍दी ठीक होने की कामना करता हूं।”
प्रधानमंत्री ने नई दिल्ली में एएसआई के नए मुख्यालय का उद्घाटन किया

प्रधानमंत्री श्री नरेन्द्र मोदी ने आज नई दिल्ली के तिलक मार्ग पर बने भारतीय पुरातत्त्व सर्वेक्षण (एएसआई) के नए मुख्यालय- धरोहर भवन- का उद्घाटन किया। प्रधानमंत्री ने इस अवसर पर कहा कि भारतीय पुरातत्त्व सर्वेक्षण ने पिछले 150 वर्षों में महत्वपूर्ण कार्य किया है। प्रधानमंत्री ने अपने इतिहास तथा अपने पुरातात्विक विरासत पर गर्व करने के महत्व पर बल दिया। उन्होंने कहा कि लोगों को स्थानीय इतिहास तथा अपने शहरों और क्षेत्रों के पुरातत्व के बारे में जानकारी प्राप्त करनी चाहिए। उन्होंने कहा कि स्थानीय पुरातत्व के पाठों को स्कूली सिलेबस का हिस्सा बनाया जाना चाहिए। इस संदर्भ में उन्होंने सुप्रशिक्षित स्थानीय पर्यटक गाइडों के महत्व की चर्चा की, जो इतिहास तथा क्षेत्र की विरासत के जानकार होते हैं। उन्होंने कहा कि पुरातत्व विशेषज्ञों की प्रत्येक खोज अपनी कहानी कहती है। इस संदर्भ में प्रधानमंत्री ने भारत-फ्रांस के संयुक्त दल द्वारा की गई पुरातात्विक खोजों की जानकारी लेने के लिए कुछ वर्ष पहले अपनी और फ्रांस की राष्ट्रपति की चंडीगढ़ यात्री की चर्चा की। प्रधानमंत्री ने कहा कि भारत को अपनी विरासत , अपने गौरव और विश्वास को दुनिया को दिखाना चाहिए। एएसआई के नए मुख्यालय भवन में आत्याधुनिक सुविधाएं है। इनमें ऊर्जा सक्षम प्रकाश व्यवस्था और जल संचयन व्यवस्था शामिल हैं। नए मुख्यालय भवन में केन्द्रीय पुरातत्त्व पुस्तकालय है, जिसमें लगभग पांच लाख पुस्तकें और पत्रिकाएं हैं।